# data[].attributes.attachment_caption
เครดิตรูปภาพ : ถ่าย และ ปรับแสง ตัดต่อ โดย สมาชิกชมรม How to Pray 

ไม่อนุญาตให้นำรูปไปใช้ทุกกรณี 

# data[].attributes.body
ไพ่ทาโรต์ หรือ ไพ่ยิปซี
ก่อนอื่นเลย อยากจะพูดถึงคำว่าไพ่ยิปซีก่อนค่ะ ไพ่ยิปซีก็คือไพ่ทาโรต์ โดยถูกเรียกมาจาก กลุ่มคนกลุ่มหนึ่งที่ถูกเรียกว่ายิปซี มีความสามารถในการพยากรณ์โดยไพ่ทาโรต์เป็นอย่างมาก จึงทำให้ไพ่ทาโรต์ถูกเรียกโดยชาวอังกฤษว่าไพ่ยิปซี ซึ่งหมายถึงไพ่ของพวกยิปซี

ชาวยิปซีนั้น เชื่อว่า เป็นกลุ่มชนเผ่าเร่ร่อนชนชั้นล่างสุด เป็นชาวอินเดีย ฮินดู ที่ถูกพวกอังกฤษคิดว่าเป็นชาวอียิปต์ จึงตั้งชื่อเล่น (เป็นการเรียกอย่างหยาบคาย)​ ว่า ยิปซี่

ไพ่ทาโรต์
ไพ่ทาโรต์มีทั้งหมด 78 ใบ โดยแบ่งเป็น

Major of Arcana หรือ ไพ่หลัก ไพ่ที่แสดงถึงลักษณะของตัวบุคคล ทั้งหมด  22 ใบ โดยเริ่มจากการเดินทางของ The Fool ไพ่หมายเลข 0 ไปจนจบการเดินทางของ  The World ไพ่หมายเลข 21

Minor of Arcana หรือ ไพ่ชุดรอง เป็นไพ่ขยายความ มีทั้งหมด  56 ใบ

แบ่งเป็น 4 ประเภท ได้แก่

ถ้วย (Cups) แสดงถึงความรู้สึก อารมณ์​ ความสัมพันธ์ เป็นตัวแทนของธาตุน้ำ

ดาบ (Swords) แสดงถึงอุปสรรค ความขัดแย้ง โดยส่วนใหญ่ไพ่ใบนี้จะแสดงให้เห็นถึงความเศร้า และ ความขัดแย้ง เป็นตัวแทนของธาตุลม

เหรียญ (Pentacles) แสดงถึง ปัจจัยต่าง ๆ หรือสิ่งแวดล้อมรอบตัว ไม่ว่าจะเป็น การเงิน การงาน หรือแม้แต่ครอบครัว เป็นตัวแทนของธาตุดิน

ไม้เท้า (Wands) แสดงถึง แรงบันดาลใจ และความคิดสร้างสรรค์ รวมไปถึง เป้าหมาย ความทะเยอทะยาน ความฝัน การทำงาน เป็นตัวแทนของธาตุไฟ

แต่ละประเภทมีทั้งหมด 14 ใบ แบ่งเป็นตัวเลข 10 ใบ ตั้งแต่ Ace (1) - 10 อีก 4 ใบ เป็นไพ่บุคคล หรือ Court Cards (ไพ่ขุนนาง) โดยมี  Page Knight Queen และ King

การทำนายโดยไพ่ทาโรต์ จะใช้วิธีการอ่านความหมายทั้งโดยตรง และ โดยนัยของหน้าไพ่ รวมถึงการเชื่อมโยงความหมายของไพ่ต่าง ๆ เพื่อให้ออกมาเป็นเรื่องราว

# data[].attributes.attachment_caption
เครดิตรูปภาพ : ถ่าย และ ปรับแสง ตัดต่อ โดย สมาชิกชมรม How to Pray 

ไม่อนุญาตให้นำรูปไปใช้ทุกกรณี 

# data[].attributes.body
ไพ่ออราเคิล เป็นอีกหนึ่งศาสตร์ที่มีความนิยมกันในหมู่กลุ่มคนที่พึ่งเริ่มฝึกหัดการพยากรณ์ รวมถึงกลุ่มผู้รับคำพยากรณ์

ไพ่ออราเคิล เป็นไพ่ที่ไม่มีรูปแบบ จำนวนไพ่ รวมถึงวิธีการวางไพ่ที่ตายตัว เงื่อนไขต่าง ๆ จะถูกกำหนดโดยนักวาด หรือผู้ผลิตไพ่ ดังนั้น ไพ่ออราเคิลแต่ละสำรับจึงมีความหมายที่แตกต่างกัน และการใช้งานที่แตกต่างกัน ตามแต่วัตถุประสงค์ของผู้ผลิต

ไพ่ออราเคิลมีทั้งรูปแบบการอ่านไพ่คล้ายไพ่ทาโรต์ คือ อ่านความหมายจากหน้าไพ่โดยตรงผสมความหมายโดยนัย และการอ่านจากหน้าไพ่โดยตรงอย่างเดียว เช่น พันตาออราเคิล เป็นไพ่ออราเคิลที่เหมาะสำหรับการดูดวงประจำวัน นักอ่านไพ่มือใหม่ เพราะมีข้อความชัดเจนที่หน้าไพ่ บ่งบอกถึงเรื่องต่าง ๆ ไม่ว่าจะเป็นการงาน การเงิน ความรัก และสุขภาพ และไพ่ชนิดนี้ ยังเป็นไพ่ที่ผลิตโดยฝีมือคนไทยอีกด้วย

ในส่วนของไพ่ที่ทางชมรมนำมาใช้ในงานเพลินครั้งนี้ จะเป็นไพ่ออราเคิลที่ใช้รูปแบบการอ่านรูปแบบแรก คือ อ่านความหมายหน้าไพ่ ผสมกับความหมายโดยนัย โดยจะใช้ทั้งหมด 3 สำรับ

ได้แก่ spirit message card (ไพ่นี้มีแจกฟรีสำหรับคนที่มีค่าใช้จ่ายในการพยากรณ์ 100 บาทขึ้นไป) เป็นไพ่ข้อความฮีลจากสปิริต ที่ต้องการจะบอกกับคุณ

และ ไพ่ lunalapin oracle + stray cat ซึ่งทั้ง 2 สำรับ เป็นงานฝีมือคนไทย ที่เราจะนำมาอ่านผสมกัน

# data[].attributes.attachment_caption
เครดิตรูปภาพ : ถ่าย และ ปรับแสง ตัดต่อ โดย สมาชิกชมรม How to Pray 

ไม่อนุญาตให้นำรูปไปใช้ทุกกรณี 

# data[].attributes.body
ไพ่เลอนอร์มองค์เป็นไพ่ที่ถูกตั้งชื่อตามสตรีชาวฝรั่งเศส Mlle Marie Anne Lenormand นักพยากรณ์ด้วยไพ่มืออาชีพที่มีชื่อเสียงอย่างมากในสมัยนโปเลียน ในช่วงปลายศตวรรษที่ 18 โดยมีผู้คนจำนวนมากมาขอคำพยากรณ์จากเธอ ทั้งเชื้อพระวงศ์ ขุนนาง รวมไปถึงประชาชนคนทั่วไป

ไพ่ที่เธอใช้ทำนายนั้น เป็นไพ่ที่สร้างขึ้นมาเองโดยมีต้นแบบจากเกมการ์ด หลังจากที่เธอเสียชีวิตลง ได้มีบริษัทแห่งหนึ่งนำไพ่ต้นแบบที่เธอใช้ทำนายมาผลิตวางจำหน่าย โดยใช้ชื่อว่า Le Grand Jeu de Mlle Lenormand มีทั้งหมด 54 ใบ และไม่กี่ปีต่อมาได้มีการผิตไพ่ชุดใหม่  36 ใบ โดยใช้ชื่อว่า Petit Lenormand แปลว่า เลอนอร์มองค์อย่างง่าย ซึ่งเป็นต้นแบบไพ่เลอนอร์มองค์ในปัจจุบัน

การทำนายด้วยไพ่เลอนอร์มองค์ มีความหมายชัดเจนที่หน้าไพ่ แตกต่างจากไพ่ทาโรต์และออราเคิลบางประเภท ที่มีความหมายโดยนัย ต้องตีความซ้ำอีกที ทำให้ไพ่เลอนอร์มองค์นั้นมีความแม่นยำสูงมาก ๆ

# data[].attributes.attachment_caption
เครดิตรูปภาพ : ถ่าย และ ปรับแสง ตัดต่อ โดย สมาชิกชมรม How to Pray   ไม่อนุญาตให้นำรูปไปใช้ทุกกรณี 

# data[].attributes.body
โหราศาสตร์ เป็นศาสตร์เกี่ยวกับการทำนายอนาคต โดยอาศัย เวลา และ ตำแหน่งของดวงดาวต่าง ๆ บนท้องฟ้า เป็นสำคัญ แล้วบันทึกไว้เป็นหลักวิชาที่ใช้ในการอ่านการโคจรของดวงดาว เพื่อเป็นการทำนายเหตุการณ์

โดยส่วนใหญ่เหตุการณ์สำคัญของบ้านเมืองจะนิยมใช้โหราศาสตร์ในการทำนาย

ประวัติของโหราศาสตร์

ในเอเชียตะวันตก หลักฐานเก่าแก่ที่สุดที่มีการใช้โหราศาสตร์คือ 3 พันปีก่อนคริสตกาล ระบบที่ใช้ในการทำนายการเปลี่ยนแปลงตามฤดูกาลและการตีความรอบท้องฟ้าซึ่งเป็นสัญญาณของการสื่อสารของพระเจ้า จนกระทั่งศตวรรษที่ 17 โหราศาสตร์ช่วยผลักดันการพัฒนาของดาราศาสตร์ เป็นที่ยอมรับกันทั่วไปในแวดวงการเมืองและวัฒนธรรม

ในศตวรรษที่ 20 โหราศาสตร์ได้รับความนิยมในวงกว้างจากอิทธิพลของผลิตภัณฑ์สื่อสารมวลชนทั่วไปเช่นการทำนายดวงในหนังสือพิมพ์

การทำนายดวงโดยโหราศาสตร์
ปกติแล้วการทำนายด้วยวิธีการนี้จะถือว่าเป็นวิธีที่มีความแม่นยำสูงที่สุด โดยจะทำนายโดยการใช้ตำแหน่งดวงดาวบนท้องฟ้า ณ เวลาที่เราเกิด เพื่อทำนายถึงเหตุการณ์ บุคคล ต่าง ๆ รอบ ๆ ตัวเรา  การทำนายโดยโหราศาสตร์จึงจำเป็นจะต้องใช้ วัน เดือน ปี เวลา และสถานที่เกิด จึงเป็นเรื่องสำคัญอย่างยิ่ง ที่เราจะไม่บอกเวลาเกิดให้กับใคร เพราะบุคคลที่ไม่หวังดี จะรอวันที่ดวงดาวคุณอยู่ในตำแหน่งที่ไม่ดี และทำคุณไสยใส่ได้  นอกจากนี้แล้วนั้น ในปัจจุบัน ยังมีเว็บไซต์มากมายที่สามารถทำนายดวงโหราศาสตร์ได้และมีการแปลความหมายไว้เบื้องต้นด้วย

ลูกเต๋าโหราพยากรณ์

ลูกเต๋าโหราพยากรณ์เป็นศาสตร์ประยุกต์จากโหราศาสตร์ โดยมีลูกเต๋า 12 หน้า ทั้งหมด 3 ลูก แทน ดวงดาว ราศี และเรือนชะตา สามารถใช้ทำนายได้โดยไม่ต้งใช้วันเดือนปีเกิด ใช้เพียงสมาธิ การตั้งจิตนึกถึงคำถามไว้ ก็เป็นพอ โดยสามารถทำนายได้ทั้งเรื่องทั่ว ๆ ไป หรือเรื่องเฉพาะเจาะจงได้ ไม่ว่าจะเป็น สี อัญมณี ทิศทาง สถานที่ ระยะเวลา พืช ส่วนของต้นไม้ ลักษณะของบุคคล อวัยวะ อาชีพ เพศ ลักษณะเหตุการณ์​

# data[].attributes.attachment_caption
เครดิตรูปภาพ : ถ่าย และ ปรับแสง ตัดต่อ โดย สมาชิกชมรม How to Pray 

ไม่อนุญาตให้นำรูปไปใช้ทุกกรณี 

# data[].attributes.body
รูน คือระบบการเขียนภาษาอันศักดิ์สิทธิ์ มีใช้กันในชนเผ่าของชาวเยอรมานิค แห่งยุโรปเหนือ โดยเฉพาะอย่างยิ่งในอังกฤษ สแกนดิเนเวีย และไอช์แลนด์ ต้นกำเนิดนั้นไม่ปรากฏแน่ชัด แต่ตัวอักษรรูนถูกค้นพบตั้งแต่ปี ค.ศ. 3 เมื่อมีอักษรรูนปรากฏอยู่บนแผ่นศิลา อาวุธ และเครื่องมือต่าง ๆ ด้วยรูปแบบที่เป็นตัวเหลี่ยมของมัน บ่งชี้ข้อเท็จจริงว่า ภาษารูนถือกำเนิดมาเพื่อการสลัก ไม่ใช่การเขียน

ตำนานนอร์สกล่าวว่า โอดิน ซึ่งเป็นผู้นำเหล่าเทพยดา เป็นผู้ค้นพบรูน และถือว่าเป็นหมอรูนคนแรก เขาแขวนตัวเองห้อยหัวลงกับต้นแอช ยิกดราซิล หรือ ต้นไม้แห่งชีวิต หลังจากเวลาผ่านไป 9 วัน 9 คืน โอดินเสียชีวิตอยู่บนต้นไม้นั้น และถือกำเนิดใหม่อีกครั้ง ด้วยพลังใจที่ไม่สามารถถูกปราบได้ เขานำความรู้และสติปัญญาจากโลกอื่น รวมทั้งรูนกลับมาพร้อมเขาด้วย

คำว่ารูน มาจากคำว่า รูนา หมายถึง การกระซิบ หรือ ความลับ ซึ่งหมายถึงการใช้เวทมนตร์ทั่วทั้งดินแดนภาคเหนือของยุโรป มีหมอผี ซึ่งมีธรรมเนียมปฏิบัติอันซับซ้อน ลึกซึ้งทางวิญญาณ โดยใช้ตัวอักษรรูนเป็นส่วนประกอบสำคัญ หมอรูนจะได้รับการนับถืออย่างสูงส่ง พวกเขารู้วิธีใช้ตัวอักษรรูนพยากรณ์ ใช้มันเพื่อสร้างเวทมนตร์ และรักษาโรคภัย

การทำนายผ่านทางรูนนั้น อุปกรณ์ที่ใช้ทำนายมีหลากหลายรูปแบบ มีทั้งของจากธรรมชาติ เช่น ไม้ หิน หรือสิ่งที่มนุษย์สร้างขึ้น เช่น ไพ่ ลูกแก้ว นำมาเขียนตัวอักษรรูนส์ลงไป และผ่านพิธีการมาอย่างเรียบร้อย จึงจะสามารถใช้งานได้ และรูนจำเป็นจะต้องได้รับการชำระพลังงานค่อนข้างบ่อยกว่าอุปกรณ์การพยากรณ์ชนิดอื่น ๆ

เนื่องด้วยความศักดิ์สิทธิ์ของรูน รูนจึงเป็นศาสตร์การทำนายที่มีความแม่นยำมาก สามารถทำนายได้ทั้งสภาพอากาศ การสู้รบ เหตุการณ์สำคัญต่าง ๆ หรือแม้กระทั่งเหตุการณ์ทั่ว ๆ ไป

# data[].attributes.body
ทุกศาสตร์พยากรณ์นั้น ล้วนมีความแม่นยำในตัวของมันเอง บางคนอาจสงสัยว่าทำไมไปดูหมอดูบางท่านมาถึงไม่แม่นเลย เหตุผลที่คำทำนายไม่แม่นยำนั้นมีอยู่ 2 อย่าง

1 คือจิตไม่นิ่ง ไม่ว่าจะเป็นผู้รับคำทนายหรือผู้ให้คำทำนาย ถ้าจิตไม่นิ่งอาจเกิดข้อผิดพลาดได้ตั้งแต่ขั้นตอนการเปิดไพ่ (หรือเลือกชิ้นรูน หรือทอยลูกเต๋า) ในขณะเดียวกัน ก็อาจจะเกิดข้อผิดพลาดได้จากการที่ผู้ให้คำทำนายไม่แม่นยำหรือไม่มีประสบการณ์มากพอ ทำให้อาจให้คำทำนายที่ไม่ถูกต้องได้
​2 คือการที่ผู้รับคำทำนายนั้น ยึดติดกับคำทำนายมากจนเกินไป และดำเนินชีวิตด้วยความประมาท เช่น ได้รับคำทำนายว่าจะร่ำรวย คุณจึงเลิกทำงานประจำ มานอนรอโชคลาภ สุดท้ายแล้วคุณก็จะไม่ได้อะไรเลย เพราะคุณไม่ทำงาน คุณจะรวยได้อย่างไร หรือได้รับคำทำนายว่าจะสอบได้คะแนนดีตามที่หวัง คุณจึงไม่อ่านหนังสือ เพราะคิดว่ายังไงก็สอบผ่าน ในท้ายที่สุดแล้ว คุณก็จะสอบตก

ที่สำคัญ การดูดวงนั้น เป็นเพียงการแนะแนวทางการใช้ชีวิตเท่านั้น ไม่ใช่ตัวกำหนดอนาคต อนาคตขึ้นอยู่กับการกระทำ และ สามารถเปลี่ยนแปลงได้เสมอ จงใช้ชีวิตอย่างมีสติ ไม่ประมาท และอย่ายึดติดกับคำทำนายมากจนเกินไป ขอให้กิจกรรมห้องเรียนพยากรณ์ศาสตร์ของเรา เป็นเพียงกิจกรรมเพื่อความเพลิดเพลินบันเทิงใจของคุณก็เพียงพอแล้ว

ด้วยความปรารถนาดี

ชมรม How to Pray